ศาลฯสั่งให้ ALT ได้รับชดใช้ค่าเสียหายกรณีลูกค้าผิดสัญญา 13.50 ลบ./เดือน
ศาลฯสั่งให้ ALT ได้รับชดใช้ค่าเสียหายกรณีลูกค้าผิดสัญญา 13.50 ลบ./เดือน เผยคดียังไม่สิ้นสุดคู่กรณีมีสิทธิยื่นอุทธรณ์ได้ภายใน 30 วัน 
6 ต.ค. 2559

บริษัท เอแอลที เทเลคอม จำกัด (มหาชน) หรือ ALT ระบุว่า ตามที่บริษัทมีข้อพิพาททางกฎหมายที่อยู่ระหว่างการฟ้องร้องกรณีลูกค้าผิดสัญญาใช้บริการโครงข่ายเคเบิลใยแก้วนำแสงและอุปกรณ์ประกอบ Fiber to the Factory (FTTF) ภายใต้เขตพื้นที่นิคมอุตสาหกรรมแห่งหนึ่ง โดยบริษัทเป็นโจทก์ยื่นฟ้องต่อศาลปกครองกลางเมื่อวันที่ 22 ส.ค.56 เพื่อให้คู่สัญญาชำระค่าเสียหายในค่าเช่าใช้บริการโครงข่ายที่ผิดนัด ,ดอกเบี้ยเงินกู้ที่นำมาลงทุนในโครงข่าย และค่าเสียโอกาสในการลงทุนนั้น
โดยเมื่อวันที่ 30 ก.ย.ที่ผ่านมา ศาลปกครองกลางได้มีคำสั่งพิพากษาให้คู่สัญญาชดใช้ค่าเสียหายให้กับบริษัทแล้ว โดยมีสาระสำคัญ คือคู่กรณีต้องชดใช้ค่าขาดประโยชน์จากการใช้โครงข่ายดังกล่าวในอัตราเดือนละ 13.50 ล้านบาท เริ่มนับจากวันที่ 12 ก.พ.56 ซึ่งเป็นวันถัดจากวันครบกำหนดส่งมอบคืนโครงข่าย จนกว่าโครงข่ายดังกล่าวจะถูกส่งมอบคืนเป็นที่เรียบร้อย
อย่างไรก็ตามคดีดังกล่าวยังไม่ถึงที่สุด เนื่องจากคู่กรณียังมีสิทธิยื่นอุทธรณ์ได้ภายใน 30 วัน นับจากวันที่ศาลมีคำพิพากษา คำตัดสินดังกล่าวจึงยังไม่มีผลกระทบต่อฐานะการเงิน และผลการดำเนินงานของบริษัทในปัจจุบัน
               
 